Sakeliga verwelkom tekens van hervorming in die Suid-Afrikaanse elektrisiteitsmark - Sakeliga
Nuus > In die media > Sakeliga verwelkom tekens van hervorming in die Suid-Afrikaanse elektrisiteitsmark
deur Daniel du Plessis | Mei 16, 2019
Sakeliga verwelkom die minister van energie, Jeff Radebe, se besluit om die pad oop te stel vir die privaatsektor om moontlik elektrisiteit aan die kragnetwerk te verskaf. Dit volg na sy besluit om NERSA toe te laat om lisensies vir ‘n aantal aansoeke uit te reik sonder om te wag vir afhandeling van die nuwe Geïntegreerde Hulpbronplan.
“Daar moet egter nog baie gedoen word. Die bal is in NERSA se baan om daardie aansoeke spoedig goed te keur. Verder is daar nog baie burokratiese rompslomp wat vrye toegang tot die elektrisiteitsmark steeds belemmer,” is die mening van Daniel du Plessis, regsontleder by Sakeliga.
Sakeliga is van mening dat die minister heeltemal korrek is met sy stelling dat die tradisionele model van elektrisiteitsvoorsiening nie vir Suid-Afrika se huidige situasie geskik is nie. Die organisasie herhaal dus sy oproep vir ’n verspreide netwerk van privaat opwekkers van elektrisiteit.
Sakeliga het hom ook uitgespreek teen die Presidensie se klaarblyklike onbereidwilligheid om markkragte toe te laat om in die elektrisiteitsektor te funksioneer. Die President het Woensdag op die Goldman Sachs-beleggingskonferensie herhaal dat hy tot ’n staatsbeheerde kragopwekkingsmaatskappy verbind is.
“President Ramaphosa se verklaarde voorneme om ESKOM nooit te privatiseer nie, is nie goeie nuus vir ’n privaat en lewenskragtige elektrisiteitsnetwerk nie. Dit behoort ’n bron van ernstige kommer wees vir almal wat steeds gyselaar gehou word deur staats-voorsiende krag,” sê Du Plessis.